Le Roux: ‘Besluitneming was swak’ | Netwerk24
Deur Tinus van Staden 09 September 2018 11:00
Die Bokke het Saterdag strategies nie goed genoeg aangepas by die nat toestande in Brisbane nie, sê Hennie le Roux, ’n voormalige Springbok-losskakel en -binnesenter.
“Dit was nie die toestande waarvoor ons sou vra nie, maar die span het nie daarby aangepas nie.
“Die beplanning en strategie was nie goed genoeg nie,” sê Le Roux.
“Ek kan ook nie verstaan nie hoe ons in die eerste helfte 18 punte kon aanteken, maar in die tweede helfte niks.
“Daar was net geen momentum nie en daar is soveel hanteerfoute begaan. Soveel hanteerfoute breek ’n span se bestendigheid.
“Dit was ’n taai en moeilike wedstryd en die Bokke het net nooit werklik aan die gang gekom nie.”
Hy sê die Bokke se spel het hom baie frustreer.
“As ek nou eerlik moet wees, was dit een groot frustrasie om na dié toets te kyk.
“Daar was ’n magdom foute aan albei kante en die toets was beslis geen skouspel nie,” sê Le Roux.
Sommige van die besluite wat die spelers en die afrigtingspan geneem het, slaan dié voormalige Wêreldbeker-wenner ook dronk.
“Miskien kan dit toegeskryf word aan ’n gebrek aan ervaring, maar een of twee van die besluite wat op kritieke tye geneem is, was power – veral as jy die toestande in ag neem.
“Ons skrums het byvoorbeeld stewig gestaan en om vir Beast op daardie tydstip op te stuur, was nie die regte besluit nie.
“Ek neem aan dit was ’n strategiese verandering, maar ek dink dit was ’n fout,” sê Le Roux.
Mtawarira het die loskopstut Steven Kitshoff ná 57 minute se spel vervang.
“Ek weet die toestande was moeilik, maar ek kan eenvoudig nie van die besluite wat geneem is, verstaan nie,” sê Le Roux.
Meer oor: Hennie Le Roux | Steven Kitshoff | Kenners Sê | Rugby | Wallabies | Bokke | Springbokke
Bok-Rapport: Springbokke t. Wallabies
Bokke val vas teen Wallabies